**Likumprojekta "Grozījumi Publiskas personas mantas atsavināšanas likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir noteikt, ka Publiskas personas manta atsavināšanas likuma noteikumi neattiecas uz gadījumiem, kad meža produkcija (koki) kā kustamā manta iegūta, Satiksmes ministrijai koku ciršanas tiesības nododot akciju sabiedrībai "Latvijas valsts meži". Likumprojektam jāstājas spēkā vienā laikā ar likumprojektu "Grozījumi Meža likumā" (772/Lp13). |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Deklarācijas par Artura Krišjāņa Kariņa vadītā Ministru kabineta iecerēto darbību 85. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Satiksmes ministrija ir atbildīgā valsts pārvaldes iestāde par Rail Baltica projektu, kas ir TEN-T Ziemeļjūras – Baltijas koridora transporta sistēmas ietvaros īstenots Eiropas standarta platuma publiskās lietošanas dzelzceļa infrastruktūras izveides projekts (turpmāk tekstā – RB Projekts). Ministru kabinets 2016. gada 24. augustā ir izdevis rīkojumu Nr. 467 "Par Eiropas standarta platuma publiskās lietošanas dzelzceļa infrastruktūras līnijas Rail Baltica būvniecībai paredzētās darbības akceptu", līdz ar ko ir pieņemts Dzelzceļa likuma 22.1pantā paredzētais lēmums par Rail Baltica dzelzceļa infrastruktūras izveidi RB Projekta ietvaros. Kā arī Ministru kabinets 2016. gada 24. augustā izdeva rīkojumu Nr. 468 "Par nacionālo interešu objekta statusa noteikšanu Eiropas standarta platuma publiskās lietošanas dzelzceļa infrastruktūrai Rail Baltica", ar kuru RB Projektam noteikts nacionālo interešu objekta statuss.  RB Projekts tiek finansēts daudzpusējā finansēšanas līguma ietvaros, kas ir noslēgts starp Baltijas valstīm, akciju sabiedrību “RB Rail” un Eiropas Inovāciju un tīklu izpildaģentūru. Ņemot vērā RB Projekta vērienīgumu un noteiktos īstenošanas termiņus, tā ietvaros paredzēto dzelzceļa infrastruktūras objektu projektēšana notiek pakāpeniski, un ir sadalīta loģiskos dzelzceļa būvniecības īpatnībām atbilstošos posmos. Paralēli projektēšanai un tehnisko risinājumu izstrādei, tiek organizēta nekustamo īpašumu atsavināšana. Tā ir cieši pakārtota projektēšanas gaitai, jo dati par nepieciešamajām zemes platībām un piekļuves risinājumiem tiek iegūti projektēšanas darbu rezultātā. Ņemot vērā minēto, arī būvniecības process tiks organizēts pakāpeniski atbilstoši RB Projektā pieejamam finansējumam, būvniecības loģikai un prioritārajām dzelzceļa trases sekcijām.  Projektēšanas stadijā identificētās zemes vienības nepieciešams iegūt valsts īpašumā pirms Rail Baltica dzelzceļa infrastruktūras būvniecības procesa uzsākšanas. Zeme, kā arī cits nepieciešamais nekustamais īpašums tiek atsavināts tiesību aktos noteiktajā kārtībā gan no privātpersonām (tostarp publisku personu kapitālsabiedrībām), gan no publiskām personām, kā arī tiek iegūtas tiesības uz rezerves fonda zemesgabaliem. Satiksmes ministrija nekustamo īpašumu iegūst valdījumā no privātpersonām saskaņā ar Sabiedrības vajadzībām nepieciešamā nekustamā īpašuma atsavināšanas likumu, no publiskām personām saskaņā ar Publiskas personas mantas atsavināšanas likumu un no rezerves zemes fonda saskaņā ar likumu „Par valsts un pašvaldību zemes īpašuma tiesībām un to nostiprināšanu zemesgrāmatās”, Zemes pārvaldības likumu un Ministru kabineta 2009. gada 1. septembra noteikumiem Nr. 996 "Kārtība, kādā nosaka valstij un pašvaldībām piekrītošo lauku apvidu zemi, kura turpmāk izmantojama zemes reformas pabeigšanai, kā arī valstij un pašvaldībām piederošo un piekrītošo zemi" un Ministru kabineta 2016. gada 29. marta noteikumiem Nr. 190 "Kārtība, kādā pieņem lēmumu par rezerves zemes fondā ieskaitīto zemes gabalu un īpašuma tiesību atjaunošanai neizmantoto zemes gabalu piederību vai piekritību".  Tā kā Rail Baltica dzelzceļa līnijas trase šķērso Latvijas teritoriju no Igaunijas robežas līdz Lietuvas robežai, Satiksmes ministrijai ģeogrāfiski plašā teritorijā nepieciešams iegūt valdījumā vairāk kā 1600 zemes vienības dzelzceļa izbūvei. Ievērojams apjoms iegūstamās zemes platības ir meža teritorija. Pirms būvniecības uzsākšanas šajās meža teritorijās esošos kokus būs nepieciešams izcirst (veikt atmežošanu), lai būtu iespējams veikt dzelzceļa līnijas un saistītās infrastruktūras būvdarbus, ierīkot dzelzceļa zemes nodalījuma joslu un pielāgot šīs zemes vienības Rail Baltica dzelzceļa ekspluatācijas un uzturēšanas vajadzībām. Ņemot vērā, ka koki tiks cirsti valsts īpašumā esošā zemē, tie atbilstoši Publiskas personas mantas atsavināšanas likumam pēc nociršanas atzīstami par publiskas personas kustamo mantu. Tā kā šie koki nav nepieciešami RB Projekta vajadzībām, to realizāciju nosaka Publiskas personas mantas atsavināšanas likums.  Publiskas personas mantas atsavināšanas likums nosaka, ka mantas atsavināšanas pamatveids ir pārdošana izsolē, taču vispirms kustamā manta jāpiedāvā Satiksmes ministrijas padotības iestādēm. Ja minētajām iestādēm kustamā manta nav nepieciešama, tā tiek piedāvāta nodošanai bezatlīdzības lietošanā publiskām personām un sabiedriskā labuma organizācijām.  Ņemot vērā kustamās mantas specifiku (kokmateriāli) un lielo apjomu, publiskās personas un sabiedriskā labuma organizācijas varētu pieteikties uz salīdzinoši maza apjoma kokmateriāliem, bet attiecībā uz liela apjoma kokmateriāliem pastāv risks, ka tās vispār nepiesakās. Tikai tad, ja neviens no likumā noteiktajiem subjektiem nepiesakās, kokmateriālus var pārdot izsolē. Satiksmes ministrijai šāda koku realizācija radītu būtisku administratīvo slogu. Jāņem vērā, ka Satiksmes ministrijai nav pieredzes kokmateriālu glabāšanā, kā arī nav atbilstošu uzglabāšanas vietu. Tā kā atsavināšanas process ilgst vairākus mēnešus, līdz ar to apkārtējās vides un laikapstākļu ietekmē varētu būtiski pasliktināties nocirsto koku kvalitāte, tādējādi pazeminoties kokmateriālu vērtībai. Papildus tam kokmateriāli, kas tiktu izvietoti būvlaukumos, varētu būtiski apgrūtināt būvdarbu veikšanu. Kā iepriekš norādīts, RB Projekta īstenošana ir plānota pa posmiem vairāku gadu garumā, un būvlaukuma ierīkošana konkrētās vietās notiks atbilstoši būvdarbu grafikam, kura izstrāde attiecībā uz konkrētā būvdarbu līguma apjomu būs publiskā iepirkuma rezultātā izraudzīta darbu izpildītāja (būvnieka) kompetencē. Līdz ar to pirms būvdarbu līguma noslēgšanas un detalizēta būvdarbu grafika izstrādes nav iespējams precīzi prognozēt laiku, vietu un apjomu, kādā koki atmežošanas rezultātā kļūs par valsts kustamo mantu, un Satiksmes ministrijai radīsies pienākums tos realizēt saskaņā ar tiesību aktos noteikto procedūru. Līdz ar to secināms, ka ļoti apjomīgas jaunas dzelzceļa infrastruktūras objektu būvniecības procesa ietvaros, rīkojoties atbilstoši vispārējai kārtībai par valsts kustamās mantas realizāciju, netiek nodrošināts Publiskas personas finanšu līdzekļu un mantas izšķērdēšanas novēršanas likuma 3.pantā noteiktais, ka manta atsavināma un nododama īpašumā vai lietošanā citai personai par iespējami augstāku cenu.  Šādos gadījumos, kad nepieciešams ierobežotā laika posmā atbrīvot apjomīgu teritoriju no kokiem (veikt atmežošanu) un nodrošināt kokmateriālu izvešanu no būvdarbu veikšanas teritorijas, Satiksmes ministrija uz līguma pamata šos darbus varētu uzdot akciju sabiedrībai "Latvijas valsts meži", kas atbilstoši savai pieredzei un tehniskajām iespējām var efektīvi nodrošināt nepieciešamo atmežošanu un tiesību aktu prasībām atbilstošu koku izciršanu un kokmateriālu realizēšanu. Attiecīgi Satiksmes ministrija ir ierosinājusi papildināt Meža likuma 4. pantu ar 2.3 daļu, nosakot, ka dzelzceļa infrastruktūras objektu un ar dzelzceļa būvniecību saistītās infrastruktūras būvniecības procesa ietvaros Satiksmes ministrija koku ciršanas tiesības un īpašumtiesības uz nocirstajiem kokiem uz līguma pamata var nodot akciju sabiedrībai "Latvijas valsts meži". Dzelzceļa infrastruktūras jēdziena saturs ir definēts Dzelzceļa likuma 4. pantā, savukārt atbilstoši Dzelzceļa likuma 1. panta 11. punktam dzelzceļa infrastruktūra ir izvietota dzelzceļa zemes nodalījuma joslā. Rail Baltica dzelzceļa infrastruktūras izveides ietvaros tiek pārbūvēta arī tāda infrastruktūra, kas nav saistīta ar dzelzceļa ekspluatāciju, piemēram, gāzes vadi. Līdz ar to Rail Baltica dzelzceļa infrastruktūras objektu izveide nav iespējama, ja netiek veikti ar dzelzceļa būvniecību saistītas infrastruktūras būvdarbi. Piedāvātā regulējuma tvērums ir veidots tā, lai attiecībā uz risināmo jautājumu tiktu nodrošināta sistēmiska pieeja Rail Baltica dzelzceļa infrastruktūras būvniecības vienotajam procesam. Attiecīgo grozījumu Meža likuma 4. pantā Satiksmes ministrija 2020. gada 26. novembrī iesniedza Saeimā kā priekšlikumu likumprojekta "Grozījumi Meža likumā" (772/Lp13) 2. lasījumam. Priekšlikumu Saeimas Tautsaimniecības komisija izskatīja 2021. gada 10. februāra sēdē un to atbalstīja Satiksmes ministrijas iesniegtajā redakcijā: "(23) Koku ciršanas tiesības un īpašuma tiesības uz nocirstajiem kokiem dzelzceļa infrastruktūras objektu un ar dzelzceļa būvniecību saistītās infrastruktūras būvniecības procesa ietvaros Satiksmes ministrija var nodot akciju sabiedrībai "Latvijas valsts meži".  Līdz ar to nepieciešams veikt grozījumu Publiskas personas mantas atsavināšanas likuma 2. panta trešajā daļā, nosakot, ka minētā likuma noteikumi neattiecas uz gadījumiem, kad produkcija iegūta, Satiksmes ministrijai koku ciršanas tiesības nododot akciju sabiedrībai "Latvijas valsts meži". Gadījumos, kad Rail Baltica projekta ietvaros koku ciršanas tiesības netiks nodotas akciju sabiedrībai "Latvijas valsts meži", Satiksmes ministrija rīkosies atbilstoši vispārīgajam regulējumam par publiskas personas kustamās mantas atsavināšanu. Piedāvātais regulējums atbilst Publiskas personas finanšu līdzekļu un mantas izšķērdēšanas novēršanas likuma 3. panta 1. apakšpunktā noteiktajam, proti, publiskas personas rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, akciju sabiedrība "Latvijas valsts meži". |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nav. |
| 2. | Tiesiskā regulējuma ietekme uz tautsaimniecību un administratīvo slogu | Piedāvātās izmaiņas pozitīvi ietekmēs tautsaimniecību un mazinās administratīvo slogu. Ņemot vērā, ka Satiksmes ministrijai nav pieredzes koku realizācijā, tiks gūti augstāki ieņēmumi un patērēts mazāk administratīvo resursu, ja koku realizāciju organizēs specializēta valsts kapitālsabiedrība, akciju sabiedrība "Latvijas valsts meži". |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |  |
| --- | --- |
| **III. Tiesību akta projekta ietekme uz valsts budžetu un pašvaldību budžetiem** | |
| Likumprojektam ir ietekme uz budžetu, taču objektīvu iemeslu dēļ tā nav precīzi aprēķināma, tādēļ nevar aizpildīt III sadaļas 1.-7. punktu. Ja tiesību akta projektam ir ietekme uz budžetu, bet objektīvu iemeslu dēļ tā nav aprēķināma vai ir aprēķināma ļoti aptuveni, attiecīgajos laukos ieraksta "nav precīzi aprēķināms" un anotācijas III sadaļas 8. punktā sniedz skaidrojumu, kādēļ aprēķinus nav iespējams veikt un kādas ir sagaidāmās izmaiņu tendences (kuras pozīcijas (ieņēmumus un izdevumus valsts budžetā vai pašvaldību budžetos) un kādā virzienā (pieaugs, samazināsies) projekts ietekmēs). | |
| 8. Cita informācija | Likumprojektā paredzētā kārtība nodrošinās ātrāku meža produkcijas realizāciju un optimālākas ar to saistītās administratīvās izmaksas, kā rezultātā paredzami augstāki valsts budžeta ieņēmumi par realizēto produkciju. Līdz ar to paredzams, ka valsts budžeta ieņēmumi pieaugs. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešams veikt grozījumus Meža likumā, papildinot tā 4. pantu ar 2.3 daļu, kas noteiks, ka koku ciršanas tiesības un īpašuma tiesības uz nocirstajiem kokiem dzelzceļa infrastruktūras objektu un ar dzelzceļa būvniecību saistītās infrastruktūras būvniecības procesa ietvaros Satiksmes ministrija var nodot akciju sabiedrībai "Latvijas valsts meži".  Attiecīgo grozījumu Satiksmes ministrija 2020. gada 26. novembrī iesniedza Saeimā kā priekšlikumu likumprojekta "Grozījumi Meža likumā" (772/Lp13) 2. lasījumam. Priekšlikumu Saeimas Tautsaimniecības komisija izskatīja 2021. gada 10. februāra sēdē un to atbalstīja. |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un anotācija tika ievietoti Satiksmes ministrijas tīmekļvietnē no 2021.gada \_\_.februāra līdz 2021.gada \_\_.martam, lai sabiedrības pārstāvji varētu ar to iepazīties un rakstiski sniegt viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Tiks precizēts. |
| 3. | Sabiedrības līdzdalības rezultāti | Tiks precizēts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Iesniedzējs: satiksmes ministrs T. Linkaits

Vīza: valsts sekretāre I. Stepanova

Juškeviča 67028055

Ludmila.Juskevica@sam.gov.lv